V rámci sektorového národného programu dohľadu nad trhom vykonali inšpektori SOI v období mesiaca máj 2011 kontrolu vybraných druhov osobných ochranných prostriedkov, ktoré sú určené pre používateľov bicyklov, skejtbordov a kolieskových korčúľ. Predmetom kontroly boli prilby a chrániče zápästia, dlane, lakťa a kolena. Pri kontrole inšpektori sledovali dodržiavanie plnenia povinností vyplývajúcich z NV SR č. 35/2008 Z. z., ktorým sa ustanovujú podrobnosti o technických požiadavkách a postupoch posudzovania zhody na osobné ochranné prostriedky a podľa príslušných harmonizovaných technických noriem. Kontrolovali predovšetkým označovanie výrobkov a poskytovanie informácií pre používateľov.

Každá ochranná prilba resp. chrániče musia mať označenie CE, ktoré umiestňuje výrobca alebo jeho splnomocnenec, ak výrobok spĺňa požiadavky NV SR č. 35/2008 Z. z., ktoré je transpozíciou smernice 89/686/EHS. Bez označenia CE nesmú byť predmetné výrobky uvedené na trh, pričom toto označenie môže byť uvedené priamo na výrobku, na jeho obale alebo na pripevnenom štítku. Požiadavky na označovanie a informácie poskytované výrobcom stanovujú:

•	STN EN 1078: 2000 + A1: 2066 Prilby pre cyklistov a používateľov skejtbordov a kolieskových korčúľ - napr. na každej prilbe musí byť názov alebo značka výrobcu, označenie modelu, veľkosť, hmotnosť, ale aj upozornenie, že prilbu nesmú používať deti pri horolezectve a iných činnostiach, pri ktorých hrozí riziko priškrtenia alebo obesenia. S každou prilbou musí byť v oficiálnom jazyku krajiny predaja dodaná informácia, ako sa má prilba správne nasadiť a zároveň musí byť spotrebiteľ informovaný aj o skutočnosti, že v prípade, ak bola prilba vystavená silnému nárazu, má sa vymeniť alebo znehodnotiť. 
•	STN EN 14120 + A1: 2007 Ochranné odevy. Chrániče zápästia, dlane, kolena a lakťa pre používateľov kolieskového športového vybavenia. Požiadavky a skúšobné metódy – napr. chrániče musia byť zreteľne a trvácne označené názvom alebo značkou výrobcu, veľkosťou, úrovňou ochrany a ak je to vhodné, uviesť, či ide o chránič na pravú alebo ľavú stranu. Chrániče sa tiež musia dodávať s informáciami a pokynmi na nasadenie a použitie, aby sa bezpečne používali.

Inšpektori SOI celkom prekontrolovali 185 prevádzkových jednotiek, pričom zistili nasledovné nedostatky: 

Zistený nedostatok	Počet druhov
prilby         chrániče	Hodnota v €
prilby           chrániče	
Chýbajúce označenie výrobcu
	   26                   4             	   963,01            157,10  	
Chýbajúce označenie CE
	     8                   4	   428,74            220,55   	
Chýbajúce údaje značenia podľa
príslušnej STN EN 	 119                  29	13853,82         2083,68	
Chýbajúce informácie pre používateľa
	   90                  65	  7687,17       16851,05 	
Informácie neuvedené v štátnom jazyku
	   98                    2	  7897,71           106,00	
Na odstránenie zistených nedostatkov inšpektori uložili opatrenie na mieste podľa § 6 ods. 1 písm. a) zákona č. 128/2002 Z. z. v znení neskorších predpisov na 129 druhov v hodnote 7902,64 €. Kontrolované osoby odstránili zistené nedostatky u 183 druhov v hodnote 35 063,16 € prijatím dobrovoľných opatrení. 

Pri kontrole prílb pre cyklistov a skejtbordistov najčastejšie zisteným nedostatkom bolo chýbajúce upozornenie, že prilby sa nemajú používať pri horolezectve a iných aktivitách, kde je riziko priškrtenia a obesenia. Tiež chýbali informácie, ako sa má prilba správne vyskúšať a nasadiť, prípadne informácie, dôležité pre používateľa, neboli uvedené v štátnom jazyku. V ponuke pre spotrebiteľa boli zistené aj prilby, ktoré boli súbežne označené aj ako osobné ochranné prostriedky a zároveň obsahovali aj údaje značenia, ktoré sú charakteristické pre hračky. Keďže hračky predstavujúce prilby nezabezpečujú žiadnu ochranu používateľa a sú len imitáciou skutočnej prilby, boli takéto zistenia šetrené až k subjektom zodpovedným za ich uvedenie na trh, aby sa toto dvojaké zavádzajúce označenie odstránilo. 

Pri kontrole chráničov určených pre používateľov kolieskového športového vybavenia najčastejšie chýbali informácie o úrovni ochrany, o veľkosti chráničov vo vzťahu k rozmerom používateľa a často chýbalo aj označenie, či ide o chránič na pravú alebo ľavú stranu. Z informácií dôležitých pre používateľa často chýbali pokyny ako si chrániče správne vybrať a nastaviť. 

Odber vzoriek:
Na overenie bezpečnosti boli odobraté 2 druhy prílb pre cyklistov. Jeden druh nevyhovel požiadavke harmonizovanej STN EN 1078 na pevnosť náhlavnej vnútornej vložky a účinnosti pripevnenia náhlavnej vložky, čím nezabezpečoval primeranú ochranu používateľa a neznižoval riziko úrazu hlavy. SOI následne vykonala šetrenie na ochranu trhu pred týmto nebezpečným výrobkom,  zabezpečila jeho stiahnutie z trhu a zároveň informovala o zistenom riziku a prijatých opatreniach na svojej webovej stránke.

Na základe výsledkov kontroly, berúc do úvahy skutočnosť, že ide o výrobky spotrebiteľmi často používané pri bežných športových a rekreačných činnostiach s cieľom zabezpečiť si určitú úroveň ochrany, bude SOI v ich kontrole naďalej pokračovať.